Fico, Robert, predseda vlády SR (2012-05-15):
Ďakujem pekne. Vážený pán predseda Národnej rady Slovenskej republiky, vážené dámy a páni, nepociťujem v tomto okamihu potrebu sa rozsiahlejšie vyjadrovať k programovému vyhláseniu vlády, ktoré sme predložili na rokovanie Národnej rady Slovenskej republiky so žiadosťou o vyslovenie dôvery. Vo svojom úvodnom vystúpení, ako aj v dvoch alebo troch intervenciách, ktoré som mal počas samotného rokovania Národnej rady, som dostatočne vysvetlil postoje vlády Slovenskej republiky. Preto mi dovoľte, aby som vám poďakoval všetkým za príspevky, za vašu aktívnu účasť v rozprave o programovom vyhlásení vlády. Oceňujem, že napriek dĺžke diskusie sa podarilo udržať aj tu v Národnej rade Slovenskej republiky vcelku pokojnú atmosféru. Toto je veľmi dôležité, pretože slovenská verejnosť sleduje, čo sa deje v tejto budove. Možno niekedy podceňujeme záujem ľudí o to, aké návrhy prijíma Národná rada Slovenskej republiky a predovšetkým v akej atmosfére o nich rokuje. A na tomto, že tu bola pokojná atmosféra, nezmení nič ani to, že sa objavili možno dva alebo tri príspevky, ktoré sa agresivitou vymykali z racionálneho rámca rozpravy k programovému vyhláseniu vlády. Znovu zopakujem vetu, ktorou som začínal moje vystúpenie, že Slovensko v týchto turbulentných časoch potrebuje stabilitu a sociálny dialóg viac ako inokedy. A vyzývam aj vás, poslancov Národnej rady Slovenskej republiky, bez ohľadu na to, či sedíte vo vládnych laviciach alebo v opozičných laviciach, aby ste k tejto stabilite a sociálnemu dialógu prispievali, tak ako je to možné. Energia, ktorú sme dali do spracovania programového vyhlásenia vlády, a rozsah zainteresovania širokého okruhu sociálnych partnerov na príprave programu, toto všetko prinieslo svoje ovocie. A opäť budem čerpať nie z atmosféry v Národnej rade, ale z atmosféry medzi ľuďmi, pretože okamžite po vzniku vlády Slovenskej republiky sme boli veľmi aktívni, absolvovali sme desiatky verejných stretnutí. A verejnosť víta, podčiarkuje obrovský význam kľudu, ktorý nastal po predčasných parlamentných voľbách. Chcem vás všetkých ubezpečiť, že sociálny dialóg ako základnú pracovnú metódu budeme intenzívne využívať aj ďalej, najmä pri rozhodovaní o opatreniach vedúcich k stabilizácii verejných financií. Vážené dámy a páni, dal som si predložiť prepisy všetkých vystúpení, ktoré boli počas rozpravy k programovému vyhláseniu vlády. V mnohých vystúpeniach sa opakovalo jedno slovo, a to, že vzhľadom na výsledok, ktorý strana SMER – sociálna demokracia dosiahla v parlamentných voľbách, máme obrovskú zodpovednosť. Dokonca niektoré vystúpenia vyznievali tak, ako keby strana SMER – sociálna demokracia víťazstvom vo voľbách spáchala zločin. Dámy a páni, my sa nikomu nebudeme ospravedlňovať za to, že sme vyhrali v parlamentných voľbách, nikomu. (Potlesk.) A chcem pripomenúť, že miera kritiky, ktorá je legitímna zo strany opozície, je naozaj limitovaná minimálne dvoma faktormi. Ako povedal pán poslanec Bagačka, bol tu rok 2011 a začiatok roku 2012, aj druhý polrok roku 2010. Rovnako strana SMER – sociálna demokracia ponúkla celému politickému spektru možnosť na spoluprácu. To nebol figový list. My si uvedomujeme, aká dôležitá pre Slovensko je koalícia, dohody, kompromisy a stabilita. Čiže prebrali sme vládu po dvojročnom vládnutí úplne inej štruktúry politickej. Rovnako sme prevzali vládu tak, že sme mali záujem spolupracovať, ale táto ponuka bola odmietnutá. Tak, prosím, nepripomínajte nám stále, aký výsledok sme dosiahli v parlamentných voľbách. My to veľmi dobre vieme a nikomu sa za toto ospravedlňovať nebudeme. Ale využijeme tento výsledok na to, aby program vlády, ktorý je predložený, bol naplnený. A najmä ho využijeme na to, aby sme Slovenskej republike pomohli, pretože dnes Slovensko potrebuje pomoc v ťažkých ekonomických, sociálnych a finančných časoch. Ozdravenie verejných financií je téma, ktorá významne rezonovala v diskusii k programovému vyhláseniu vlády. A je naozaj hlavnou výzvou pre našu krajinu. A je úplne jedno, aká by dnes bola vláda, dámy a páni. Keby tu bol premiér z pravicového zoskupenia, rovnako by musel hovoriť o tom, že si ctí záväzok ozdravovať verejné financie pod 3 % k 31. decembru 2013. Som rád, že prinajmenšom na toto máme rovnaký názor. Rovnako som rád, že rovnaký názor máme aj v súvislosti s podporou hospodárskeho rastu. Asi si všetci uvedomujeme, že ozdravovať verejné financie bez hospodárskeho rastu je prakticky nemožné. Chcem vás ubezpečiť, dámy a páni, bez ohľadu na to, či sedíte vo vládnych alebo opozičných laviciach, že tak na domácej pôde, ako aj na pôde Európskej únie urobí vláda Slovenskej republiky maximum, aby povinnosti šetriť a škrtať zodpovedala povinnosť hľadať všetky možnosti, ako podporovať hospodársky rast, ako vytvárať nové pracovné miesta, najmä pre mladých ľudí, pretože sme krajina, kde podiel nezamestnaných mladých ľudí je veľmi, veľmi vysoký. Na druhej strane aj keď je tu toto porozumenie, je škoda, že opozícia v diskusii nepredložila alternatívu k našim návrhom na ozdravovanie verejných financií. Je totiž logicky nezlučiteľné na jednej strane súhlasiť s cieľom znížiť deficit pod 3 % a na druhej strane hovoriť všetkým opatreniam, ktoré navrhujeme, nie, hovoriť zvyšovaniu daní nie, zasiahnutiu do 2. piliera nie, zavedeniu osobitného odvodu pre banky nie, zavedeniu dane z transakcií nie. To je logicky nezlučiteľné. Ak súhlasíte, tak ako hovoríme my, že treba ozdravovať verejné financie, tak musíme niektoré opatrenia prijímať, či sa vám to páči alebo nepáči. A preto opätovne oznamujem v mene vlády Slovenskej republiky, že musí prísť väčšia solidarita bohatých a silných k chudobným a slabým. Toto je základ politiky, ktorý budeme presadzovať pri každom jednom opatrení. Rovnako sľubujem, že pri každom jednom opatrení, ktoré budeme prijímať, budeme merať a vážiť, ako toto opatrenie zaťažuje ľudí s nízkymi príjmami, ale aj príjmami strednými. Toto je jednoducho naša politika a naša filozofia. Všetci sme v tom, vážené dámy a páni, všetci sme v tom rovnako, vládni, opoziční, Slováci, Maďari, Rusíni, kresťania, ateisti, heterosexuáli aj homosexuáli, jednoducho všetci sme v tom úplne rovnako (Hlas z pléna: „Rómovia.“), Rómovia, prepáčte, ale v tom výpočte som možno určite nie úmyselne nespomenul aj týchto našich spoluobčanov. Chcem vás preto požiadať, vážené dámy a páni v opozícii, aby ste vnímali realitu, aby ste hrubo politicky nezneužívali tému ozdravovania verejných financií, pretože viete, že ju treba urobiť. Opätovne vás vyzývam, ak máte návrhy lepšie, ako ich máme my, ponúknite nám ich. Dajte nám ich a budeme sa týmito návrhmi naozaj zaoberať. Ale nie je návrh. Odpovedať a hovoriť na všetko „nie, nie, nie“, toto cesta k ozdravovaniu a lepším hospodárskym výsledkom určite nie je. Chcel by som ešte urobiť jednu výzvu vo vzťahu k opozícii. Vážené dámy a páni, potrebujeme vašu spoluprácu, pokiaľ ide o nomináciu kontrolných orgánov. Celkom tomu nerozumiem, ale od parlamentných volieb a od okrúhleho stola, ktorý sme mali hneď po parlamentných voľbách, už uplynula pomerne dlhá doba a my potrebujeme sfunkčniť Úrad pre verejné obstarávanie kvôli tomu, aby sme mohli začať pracovať aj na novom zákone o verejnom obstarávaní a najmä aby tento úrad ako taký mohol plniť úlohu, ktorú od neho očakávame. Prosím vás, prestaňte sa už hádať medzi sebou, a chcem vás požiadať, pokiaľ by to bolo možné, do zajtra si sadnite teraz, dajte si možno nejaký priestor na diskusiu, návrh na šéfa Úradu pre verejné obstarávanie. Vážené dámy a páni, to možno nie je na úsmevy. Fakt je ten, že od parlamentných volieb uplynula veľmi dlhá doba a vy ste neboli schopní sa na ničom dohodnúť. Ja mám riešenie vo vláde, zoberiem ľudí, ktorých tam pani Radičová vybrala na základe osobitnej súťaže, ktorá bola organizovaná na Úrade vlády, a jednoducho toho, kto vyšiel z tohto výberu ako najlepší, pretože ten výber je tam jasne nastavený, vláda Slovenskej republiky vymenuje za šéfa Úradu pre verejné obstarávanie. Ale my predsa nemôžeme čakať na to, pokiaľ vy dôjdete k nejakej dohode a ponúknete predsedu Úradu pre verejné obstarávanie, ktorý bude odkonzultovaný so zamestnávateľmi a so ZMOS-om, pretože toto sú najvýznamnejšie zložky. Preto myslím si, že tiež je nejaký časový limit, dokedy sa vláda bude musieť rozhodnúť. A pokiaľ nebudete schopní v najbližšom období takýto návrh podať, vláda bude musieť rozhodnúť na základe výberu, ktorý urobila pani premiérka Radičová. V tomto potrebujem vašu spoluprácu, ja nič iné nechcem, my vám nič neberieme, my vám niečo ponúkame a vy nie ste schopní ani túto ponuku zakceptovať a reagovať na ňu tak, ako by sa možno žiadalo. Vážené dámy a páni, ešte raz vám všetkým ďakujem za účasť v diskusii, a preto vás prosím, aby ste nielen program vlády, ktorý sme predložili, podporili duševne, aby ste boli s ním nielen oboznámení, ale aj stotožnení, ale predovšetkým vás žiadam, aby ste vláde Slovenskej republiky podľa príslušných ustanovení Ústavy Slovenskej republiky vyslovili dôveru. Ďakujem pekne. (Potlesk.)